05.06.2009 14:54   Saksamaa võimsaima, Lääne-Saksa Raadio (WDR) liikuva asukohaga festival "WDR Musikfest 2009" toimub Münsteris 23. maist kuni 13. juunini. Pidustused avas ja lõpetab linnateatri suurel laval Kölni Raadio Sümfooniaorkester.    Festivali haare on väga lai, ulatudes varajasest klassikast kuni nüüdismuusika, traditsionaalse muusika ja džässini.    Sakslaste oma interpreetide esindus on arvukas ja tugev, samas külaliskollektiivide osavõtul - kavas on ka Jaapani, Lääne-Aafrika, Tuneesia, Ghana ja Prantsuse traditsionaalse muusika programmid. Lõppkontsert on aga "Muusikaline reis Skandinaaviasse".    Kontserdid  toimuvad Münsteri Linnateatri suures ja väikeses majas, Nordkirches, Kunstiakadeemias jm.    5. juuni õhtul kõlab festivalil ka Erkki-Sven Tüüri muusika. Münsteri Uue Muusika Ühingu mammutkontsert "LangeMusikNacht" Kunstiakadeemias on kolmeosaline, algustega kl 20, kl 22 ja kl 24. Selle esimeses osas esitavad Tüüri pala "Spiel" (1992) Zamin Aly tšellol ja Jung Min Lee kitarril. Kogu kava salvestab WDR 3.    Festivalil on Baltimaade märke veel: noor Andris Nelsons Lätist juhatas Kölni Raadio  orkestri ees avakontserti, öökontserdil tuleb esiettekandele leedulase Osvaldas Balakauskase "Sommermusik 2008".    Siinsamas Münsteri Linnateatri suures majas juhatas mitut ooperietendust maikuul noor eesti dirigent Hendrik Vestmann.    6. juunil esitab Edela-Saksa Raadio (SWR) kureeritud festivalil Schwetzingeni Rokooteatris viiuldaja Leila Josefowicz (USA) Tüüri pala "Conversio", klaveril saadab teda John Novacek.  Nädala pärast algavad Frankfurtis Tüüri uue, Seitsmenda sümfoonia  proovid, dirigendiks on Paavo Järvi. Teose tellijaiks on Frankfurti Raadio Sümfooniaorkester ja Cincinnati Sümfooniaorkester.